**O iedera oarbă**

*Flavius*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sunt răvăşit de întrebări,

aş dori să-mi limpezesc gândurile,

noaptea ce se ascunde-n trup,

când clipele-mi fug de sub nas fără rost.

Nu gust amarul, nici dulceaţa zilelor de mai

care trec nepăsătoare

şi goale.

Dincolo de liliacul înflorit

femeia culege lăcrămioare şi surâde,

se adapă cu mirosul catifelat şi binefăcător

cu soarele-n braţe

şi primăveri de chihlimbar înflorit

ce trec prin grădinile mele

cu o risipă de fluturi.

Cum mă desprind de eu,

nisipuri de vânt îmi alungă tăcerea

în care stau chircit de singurătate,

femeia pe care o văd atât de aproape,

o iedera oarbă ce-mi urcă pe trup,

mă cheamă să sar gardul ce ne desparte

şi cu mâinile să o cuprind.

Caut îndrăzneala săgeată, nativă

care ştiu că există

iar ea rămasă surprinsă

să se lase mângâiată pe păr...

şi poate încurcată de situaţie

n-o să mai spună nimic la tot ce se întâmplă

chiar dacă mă împinge uşor

ca pe o umbră-n fântână,

să bea din apa răcoroasă

şi să-şi stingă arşiţa.